Diari Oficial de la Generalitat Valenciana


Sumari del DOGV 5352, del 22-09-2006 (2006/10432)

ORDE de 7 de setembre de 2006, del conseller de Justícia, Interior i Administracions Públiques per la qual s'aprova la Carta de Serveis de l'Institut Valencià d'Administració Pública (IVAP).
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5352

Data del DOGV
:   22-09-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/10627


Data del document
:   07-09-2006

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Descriptors 

:   * ciutadà
    * relació administració-administrat
    * formació en el lloc de treball
    * legislació

ORDE de 7 de setembre de 2006, del conseller de Justícia, Interior i Administracions Públiques per la qual s'aprova la Carta de Serveis de l'Institut Valencià d'Administració Pública (IVAP). [2006/F10622]  
El Decret 191/2001, de 18 de desembre, del Consell, que va aprovar la carta del ciutadà de la Comunitat i va regular les cartes de serveis en la Generalitat, estableix en l'article 6 que la carta del ciutadà serà objecte de desplegament a través de cartes de serveis sectorials i específics que plasmaran els estàndards de qualitat a què s'ajustarà la prestació dels serveis públics d'acord amb els principis marc inclosos en la Carta.  
L'Institut Valencià d'Administració Pública (IVAP) ha elaborat una carta de serveis que d'acord amb el que establix l'article 12.2 del Decret 191/2001, de 18 de desembre, ha sigut informada favorablement per la Direcció General Administració Autonòmica.  
Per tot això, i fent ús de les facultats assignades per l'article 12.1 del Decret191/2001, de 18 de desembre, del Consell, pel qual s'aprova la Carta del Ciutadà de la Comunitat i es regulen les cartes de serveis en la Generalitat,  
ORDENE  
Article1  
Aprovar la Carta de Serveis de l'Institut Valencià d'Administració Pública (IVAP) d'acord amb el contingut establit en l'annex d'aquesta orde.  
Article2  
Ordenar la publicació de la present disposició en el Diari Oficial de la Generalitat.  
Article 3  
La Carta de Serveis de l'Institut Valencià d'Administració Pública (IVAP) estarà disponible per al públic a través de l'adreça d'internet http://www.cjap.gva.es/ivap/ o en www.gva.es/carta, a partir de la publicació de la present orde en el Diari Oficial de la Generalitat. Tot això sense perjuí d'altres accions divulgatives que, si és el cas, s'adopten.  
València, 7 de setembre de 2006  
El conseller de Justícia, Interior i Administracions Públiques,  
MIGUEL PERALTA VIÑES.  
ANNEX  
Compromís institucional  
L'administració de la Generalitat es troba en ple procés d'evolució cap a un nou model d'administració pública, model presidit per l'excel·lència en la qualitat, l'atenció i la informació als ciutadans i ciutadanes i l'establiment de noves fórmules de gestió.  
Les persones es configuren com un factor clau de l'organització pública i, per tant, com element imprescindible per a contribuir al desenvolupament de l'eficàcia i l'eficiència dels serveis públics, i milloren la imatge de l'administració, el seu prestigi i la seua credibilitat.  
La formació constitueix la principal eina estratègica per afrontar i resoldre les situacions de canvi i d'adaptació a les noves condicions de l'entorn, i s'ha de configurar com a vehicle de comunicació, de transmissió de valors i de cohesió interna.  
D'altra banda, no hi ha cap dubte que a través de la formació els empleats i empleades de l'administració troben un instrument que contribueix al seu creixement tant personal com professional millorant, per tant, les seues qualitats com a servidors públics.  
Presentació del servei  
L'Institut Valencià d'Administració Pública (IVAP) té encomanades entre les seues funcions les de planificació i gestió de la formació de les persones al servei de la Generalitat, fonamentant la seua gestió en l'aplicació d'un model integral d'avaluació de les necessitats formatives i dels resultats de la formació i el seu impacte en la nostra administració, tot això des de les premisses de la qualitat i la millora contínua.  
Aquesta Carta de Serveis té com a objectiu fer públics els compromisos adquirits per l'IVAP amb els seus clients, els nostres empleats i empleades, i es configura com una garantia de qualitat en la seua formació mitjançant l'optimització dels recursos didàctics, materials i personals dels processos formatius i com una aspiració de millora contínua del seu nivell professional, la qual cosa sens dubte redundarà en la prestació d'un servei de major qualitat per als ciutadans i ciutadanes de la Comunitat Valenciana.  
Compromisos de qualitat amb els ciutadans  
Rigor i publicitat  
Publicarem el Pla de Formació anual en una convocatòria única abans de l'1 de febrer.  
Comprensió de l'usuari i actualització  
Els programes i continguts de la formació seran revisats i actualitzats anualment.  
Les revisions i actualitzacions tindran en compte les necessitats detectades en el cicle anterior, la demanda de l'organització, la informació facilitada dels professors i professores i les avaluacions dels que han rebut la formació.  
Antelació en la comunicació  
Citarem els alumnes i alumnes amb almenys 15 dies naturals d'antelació al començament del curs.  
Professionalitat  
En finalitzar cada acció formativa es realitzarà una enquesta de satisfacció i de detecció de necessitats que tindrà en qualsevol cas caràcter anònim.  
Els professors i les professores realitzaran una valoració de cada acció formativa en forma de qüestionari.  
Mantindrem disponible en la pàgina web de l'IVAP el qüestionari per a la detecció de necessitats durant tot l'any natural.  
Accessibilitat i capacitat de resposta  
Garantim l'accessibilitat a persones discapacitades als llocs on s'imparteixen els cursos de formació i l'adaptació necessària perquè la formació puga ser rebuda en perfectes condicions.  
La documentació dels cursos estarà disponible a través de la pàgina web de l'IVAP dels casos amb anterioritat a l'inici de l'acció formativa.  
Ens comprometem que la valoració final mitjana de les enquestes de satisfacció sobre els professors i les professores que imparteixen la formació no siga inferior a 3,5 punts en una escala d'1 a 5.  
Ajudeu-nos a millorar:  
Si té qualsevol problema amb el nostre servei o vol aportar algun suggeriment, ho pot fer per escrit, a través dels telèfons de contacte, el correu electrònic o la nostra pàgina web.  
A través de l'ompliment dels nostres qüestionaris on line de detecció de necessitats, de satisfacció i d'avaluació de l'impacte que trobarà disponibles en la nostra pàgina web.  
Ens podeu trobar a:  
Institut Valencià d'Administració Pública (IVAP).  
Carrer Cronista Carreres núm. 11-4t. 46347 València.  
Fax: 96 196 48 01-22183 48 65  
Telèfon de contacte: 96 196 48 70  
Correu electrònic: lsab@tps.pa  
Pàgina web: www.cjap.gva.es/ivap/  
Horari d'atenció al públic: dilluns a divendres de 09.00 a 14.00 hores   
dimarts i dijous, de 17.00 a 19.00 hores (\*)  
(\*) L'horari de jornada reduïda (de l'1 de juny al 30 de setembre), de dilluns a divendres de 09.00 a 14.00 hores.